གསང་མཆོག་ཡབ་ཡུམ་གྱིས་གསུངས་པའི་གསང་ཆེན་ཐུགས་རྗེ་ཉི་མའི་རྒྱུད་གསུམ་གྱི་ནང་ཚན་གཞི་ཡེ་སངས་རྒྱས་པའི་རྒྱུད་མི་འགྱུར་ཐིག་ལེ་བསྟན་པའི་ལེའུ་དྲུག་པ་ལས།ཡེ་ཤེས་དེའི་གཡུང་དྲུང་ཐོབ་པའི་ཚུལ།ཐིག་ལེའི་བཅུད་ལས་སངས་རྒྱས་སྐུར་གྲུབ་པས།ཡོངས་སུ་མཚོན་པའི་མཐའ་ལས་འདས་པ་ཡི།དེ་མཚོན་གཡུང་དྲུང་གྲུ་ཁུག་གཟུགས་སྣང་ཡང་།རྩེ་གཅིག་བདེ་ཆེན་ངང་ལ་ཅོག་གི་བཞགསྤྲོས་པའི་དངོས་བྲལ་དོན་དམ་ལུང་ཡང་མནན།ཐམས་ཅད་རོ་གཅོག་ངང་དུ་ཐག་ཀྱང་ཆོད།སྒོམ་མེད་རང་བཞིན་གནས་པའི་ཐེག་པ་ཆེ།དེ་ལྟར་གནས་པས་མི་འགྱུར་གཡུང་དྲུང་ཐོབ།ཅེས་དང་།དེའི་འགྲེལ་གསང་བདག་གྲུབ་པའི་དབང་ཕྱུག་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་ལས།གསུམ་པ་ཡེ་ཤེས་དེས་གཡུང་དྲུང་ཐོབ་པའི་ཚུལ་ནི།གཡུང་དྲུང་དེ་གང་ཞེ་ན།དུས་གསུམ་དུ་འགྱུར་བ་མེད་པ།ཡོངས་སུ་མཚན་མའི་མཐའ་ལས་འདས་པ་དེ་ལ་གདགས་སོ།དེ་ལྟར་མཚན་མེད་ཡིན་བཞིན་མོད།དངོས་པོ་ལྟེ་བ་གྲུ་ཁུག་དང་བཅས་པ་ཅི་ལ་བསྟན་ཞེ་ན།མཚན་མས་དོན་ལ་མཚོན་པའི་ཕྱིར་བསྟན་ཏེ།ལྟེ་བ་དང་བཅས་པ་ལྷ་གསང་མཆོག་མཐར་ཐུག་མཚོན་པའོ།གྲུ་ཁུག་དང་བཅས་པ་ལྷ་གསང་མཆོག་གསང་བའི་ཁུ་བྱུག་བྱ་བ།བདེ་བ་ཆེན་པོ་ལ་སྤྲོ་ཞིང་དང་བ་བསྐྱེད་པ་དང་།མཚན་མེད་ལ་ཅོག་གིས་བཞག་པའི་བརྡའོ།གསང་མཆོག་གསང་བའི་རྒྱལ་པོ་བྱ་བ་བདེ་བ་ཆེན་པོ་ལ་སྤྲོས་དང་བྲལ་བར་འཇུག་ཅིང་།དོན་དམ་གྱི་ལུང་ནོད་པའི་བརྡའོ།གསང་མཆོག་གསང་བའི་ཡེ་ཤེས་བྱ་བ།བདེ་བ་ཆེན་པོ་དེ་ལ་དུ་མ་རོ་གཅིག་ཏུ་བསྲེ་ཞིང་།བྱང་ཆུབ་སེམས་ལ་ངང་གིས་ཐག་ཆོད་པའི་བརྡའོ།གསང་མཆོག་གསང་བའི་གཡུང་དྲུང་བྱ་བ།བདེ་བ་ཆེན་པོ་ལ་བསྒོམ་ཞིང་སྤྱད་དུ་མེད་དེ།རང་བཞིན་ཉིད་ཀྱི་ཐེག་པ་ཆེན་པོར་གྲུབ་པའི་བརྡའོ།དེ་ལྟར་དངོས་པོ་བསྟན་པས་དངོས་མེད་ཡེ་ཤེས་རྙེད་པའི་ལྷའི་དོན་དེ་དགཡེ་ཤེས་དེ་ལ་ལྷུན་གྱིས་གྲུབ་པས་ན།བདེ་བ་ཡེ་ཤེས་མི་འགྱུར་བའི་གཡུང་དྲུང་ཐོབ་པར་བསྟན་པའོ།ཞེས་དང་།གསང་མཆོག་ཡབ་ཡུམ་གྱིས་གསུངས་པའི་འབྲས་བུ་རྫོགས་སངས་རྒྱས་པའི་རྒྱུད་ལས།སྐུ་ལས་ཡེ་ཤེས་ཇི་ལྟར་འཆར་ཞེ་ན།བདེ་ཆེན་རྩལ་ལས་འགག་མེད་ཆེ་བ་རུ།རྩལ་མེད་ལྷུན་གྱིས་གྲུབ་པའི་ཡེ་ཤེས་ཤར།ཞེ་སྡང་གནས་དག་སྟོང་ཉིད་ཡེ་ཤེས་ཀྱིས།གདུལ་བྱ་མ་སྨིན་པ་རྣམས་སྨིན་པ་དང་།སྒྱུ་མ་གཟུགས་བརྙན་བདུད་བརྒྱད་རང་གྲོལ་ནས།དེ་བཞིན་རིགས་ཀྱི་ཞིང་ཁམས་ལྷུན་གྲུབ་ནས།གསང་མཆོག་མཐར་ཐུག་སྐུ་རུ་སངས་རྒྱས་སོ།གཏི་མུག་གནས་དག་མེ་ལོང་ཡེ་ཤེས་ཀྱིས།མ་རིག་འཁྲུལ་པ་སྐྱེ་བའི་བདུད་བཅོམ་ནས།གཡུང་དྲུང་རིགས་ཀྱི་ཞིང་ཁམས་ལྷུན་གྲུབ་ནས།གསང་མཆོག་ཁུ་བྱུག་སྐུ་རུ་སངས་རྒྱས་སོ།ང་རྒྱལ་གནས་དག་ནན་ཏན་ཡེ་ཤེས་ཀྱིས།ཕུང་པོ་ལུས་ལེན་རྒས་པའི་བདུད་བཅོམ་ནས།འཁོར་ལོ་རིགས་ཀྱི་ཞིང་ཁམས་ལྷུན་གྲུབ་ནས།གསང་མཆོག་རྒྱལ་པོའི་སྐུ་རུ་སངས་རྒྱས་སོ།འདོད་ཆགས་གནས་དག་སོར་རྟོགས་ཡེ་ཤེས་ཀྱིས།ཆགས་འཁོར་ཉོན་མོངས་ན་བའི་བདུད་བཅོམ་ནས།པད་མ་རིགས་ཀྱི་ཞིང་ཁམས་ལྷུན་གྲུབ་ནས།གསང་མཆོག་ཡེ་ཤེས་སྐུ་རུ་སངས་རྒྱས་སོ།ཕྲག་དོག་གནས་དག་མཉམ་ཉིད་ཡེ་ཤེས་ཀྱིས།འཆི་བདག་ལས་བརྩན་འཆི་བའི་བདུད་བཅོམ་ནས།རིན་ཆེན་རིགས་ཀྱི་ཞིང་ཁམས་ལྷུན་གྲུབ་ནས།གསང་མཆོག་གཡུང་དྲུང་སྐུ་རུ་སངས་རྒྱས་སོ།ཞེས་དང་།ལམ་མངོན་སངས་རྒྱས་པའི་རྒྱུད་ལས།ཐུགས་ལ་གསང་མཆོག་མཚེར་པ་ཁུ་བྱུག་སྟེ།གློ་བ་གསང་རྒྱལ་མཆིན་པར་གསང་ཡེ་ཤེས།མཁལ་མར་གསང་བའི་གཡུང་དྲུང་ཡབ་ཡུམ་བསྐྱེད།ཅེས་གསུངས་པའི་གསེར་གྱི་ཡང་ཞུན་དང་འདྲ་བའི་ལུང་མཆོག་འདི་དག་ལ་རྟོག་དཔྱོད་དང་ཉམས་ལེན་མཛོད་དང་།མཚོན་བྱེད་དཔེའི་གཡུང་དྲུང་གི་ལམ་ནས་མཚོན་བྱ་དོན་གྱི་གཡུང་དྲུང་ཚུལ་བཞིན་དུ་རྟོགས་པར་འགྱུར་བ་གདོན་མི་ཟའོ།